
előterjesztés
a Közgyűlés részére
Tisztelt Közgyűlés!
A szociális igazgatásról és szociális ellátásokról szóló 1993. III. törvény (továbbiakban: Szt.) 122/A. § (1) bekezdése értelmében „a személyes gondoskodást nyújtó szociális intézmény fenntartója vagy az önállóan gazdálkodó intézmény vezetője az intézmény által biztosítandó egyes szolgáltatásokat intézményen kívüli szervezet igénybe vételével – legfeljebb ötéves időtartamra kötött szerződés alapján – elvégeztetheti”.

Az Szt. 122/A § (2) bekezdése értelmében szerződéses szolgáltatások lehetnek különösen:

· mosatás,
· takarítás,
· étkeztetés,
· könyvelés,
· karbantartási feladatok elvégzése.

Amennyiben az ilyen formában ellátandó feladatok értéke nem éri el a közbeszerzés értékhatárát, abban az esetben a fenntartó, vagy az intézmény vezetője pályázatot ír ki a lebonyolításra, és azt közzé teszi (122/C. § (1) bekezdés).

A sikeres pályázatot követően „a megállapodást írásba kell foglalni. A szolgáltatást biztosító szervezet és az intézményvezető évente egyszer köteles beszámolni a képviselő-testületnek a feladat ellátásáról, a szolgáltatás költségeiről, az esetleges panaszokról” (122/C. § (4) bekezdés).
Jelen tájékoztató tárgya az intézményvezetők által megküldött beszámolók egységes szerkezetben történő bemutatása a Fővárosi Közgyűlés felé, tudomásul vétel céljából.
Az intézményi adatszolgáltatásokat az előterjesztés 1. sz. melléklete tartalmazza. 

Az összesítő táblázatot áttekintve megállapíthatjuk, hogy a szociális ágazatban 12 intézmény élt azzal a lehetőséggel, hogy külső szervezet igénybe vételével valósítsa meg egy-egy intézmény-üzemeltetési feladatát.
A 12 intézménynek 36 szerződése volt a 2014. évben, éves szinten összességében 1.038.237.715 Ft értékben (14 szerződést őrzés-védelemre, valamint portaszolgálatra; 9 szerződést mosatási feladatok ellátására; 7 szerződést takarítási feladatok ellátására; 2 szerződést étkezési szolgáltatás biztosítására; 2 szerződést karbantartási és üzemeltetési feladatok ellátására, valamint 2 szerződést kertészeti feladatok ellátására), mely összeg a 2014. évi módosított működési kiadási előirányzatok (12.926.940 ezer Ft) 8 %-át teszi ki. 
A 2013. évben szintén 12 intézmény vette igénybe külső szervezet szolgáltatását, összességében 29 szerződéssel 931.598.165 Ft értékben, mely összeg a 2013. évi módosított működési kiadási előirányzatok 7,3 %-át tette ki.
Valamennyi intézmény beszámolt és nyilatkozott az adott tevékenység külső szolgáltatóval történő feladat ellátásának minőségéről. Az intézmények többségében az adott tevékenység külső szerződővel történő elvégeztetése zavartalan ellátást biztosított, ezért a továbbiakban is a kiszerződéses formát látják a legkedvezőbbnek. A szerződésekben foglalt kötelezettségeiknek a szerződő felek többségében eleget tettek, az elvégzett munkával kapcsolatban jelentősebb észrevétel ezekben az esetekben nem volt, a kisebb hibák kijavításában a szolgáltatást nyújtók együttműködése megfelelőnek értékelhető. Amelyik intézmény nem volt elégedett a külső szolgáltató által elvégzett feladattal, ott a szerződés felmondásra került és más szolgáltatóval vagy saját munkavállalókkal oldotta meg a feladatot. 

Az intézmények szerződéseinek részletezése:
· A Baross utcai Idősek Otthona takarítási feladatait ellátó Top Net nívó Kft-vel és a biztonsági szolgálatot ellátó Pro Complex Security Kft.-vel az intézmény elégedett, a feladatellátás mindkét esetben a szerződésben foglaltaknak megfelelő.
A mosatási feladatokat 2013. december vége óta ellátó céggel szemben több kifogás merült fel, ezért az intézmény 2014. június 30-án a szerződést felmondta, és december végéig a Savaria Patyolat Kft-vel új szerződést kötött.
· Az Alacskai úti Idősek Otthona 2012. évi átadása óta a Best Pure Service Kft. takarító szolgálat igénybe vételével látja el a takarítási feladatokat, amely kifogástalan minőségben látja el feladatát. A szerződést évente újraköti az intézmény.
A székhely őrzés-védelmi, és portaszolgálati feladatai ellátására kötött szerződés 2014. június 30-án lejárt, ezért az intézmény új szerződés megkötésére írt ki pályázatot, melyet ismét a Pro Complex Security Kft. nyert meg. A szolgáltatóval az intézmény elégedett, a feladatellátás megfelelő. A Mészáros Lőrinc utcai telephely őrzés-védelmi feladatait 2018. március 31-ig szóló - évente megkötésre kerülő - szerződéssel biztosítja az Acélpajzs Kft.
· A Vázsonyi Vilmos Idősek Otthona mosatási feladatait ellátó - az intézmény saját mosodával nem rendelkezik - és a Dózsa György úti telephelyen a portaszolgálatot ellátó szolgáltatókkal elégedett, a szolgáltatás megfelelő, kifogás nem merült fel. Mindkét szolgáltatóval az intézménynek 2013. július 1-től határozatlan időre szóló szerződése van.
· A Halom utcai Idősek Otthona a feladatok ellátására éves szerződéseket kötött. A mosatásra az Alföldi Patyolat Kft., az őrzés-védelemre az Acélpajzs Kft., kertészeti munkákra a Rönk és Kert Kft., míg a Gergely utcai telephely ellátottainak étkeztetésére az Alacskai úti Idősek Otthonával kötöttek szerződést. A feladatok ellátása megfelelő.
· A Kamaraerdei úti Idősek Otthona 2014-ben 4 szerződéssel rendelkezett, melyek közül három megszüntetésre került.
A zöldterületek, utak, járdák folyamatos karbantartására szükség van az intézmény természeti adottságait figyelembe véve, mely 3 telephely és 7,5 hektár erdő. Az intézmény külső szolgáltatót vett igénybe a feladat ellátásához, azonban a szolgáltatás minősége, az engedély nélküli fakivágások és azok elszállítása, a munkatársakkal szemben tanúsított erőszakos magatartás a szerződés közös megegyezéssel történő azonnali felbontásához vezetett 2014. február 18-án. A feladatot azóta az intézmény udvaros, kisegítő munkatársai látják el.
A karbantartási és üzemeltetési feladatok, továbbá a takarítási és hulladékkezelési feladatok ellátását biztosító szolgáltatóval, a Partner Group Kereskedelmi és Szolgáltató Kft-vel az intézmény nem volt elégedett ezeken a területeken, ezért a fenntartó engedélyét kérte ezen feladatok saját munkavállalókkal történő ellátásához. A Fővárosi Közgyűlés 2014 júniusi ülésén a 1098/2014. (06.30.) Főv. Kgy. határozattal engedélyezte a karbantartási és üzemeltetési feladatok, továbbá a 2015 januári ülésén a 70/2015. (01.28.) Főv. Kgy. határozattal a takarítási feladatok saját munkavállalókkal történő ellátását. A létszámkeret növelése, és az előirányzat átrendezése mindkét esetben megtörtént.
Az őrzés-védelmi feladatokat ellátó céggel kötött szerződésben foglaltak ellátása megfelelő színvonalú, probléma nem merült fel, a szolgáltatást a Partner Group Kereskedelmi és Szolgáltató Kft. látja el, melynek szerződése 2015. március 15-ig szólt. 
· A Kútvölgyi úti Idősek Otthona nem tudja megoldani a mosatási feladatokat önerőből, mivel nem rendelkezik nagyüzemű mosodával, ezért az Alföldi Patyolat Kft.-vel kötött 5 éves szerződést, mely 2016. december 31-ig érvényes. A szerződésben foglalt árak kedvezőek, a teljesítés megfelelő. 
· A Pesti úti Idősek Otthonában a takarítási feladatokat ellátó P. Dussmann Kft. szerződése 2014. június 10-ig élt. Az intézmény a szolgáltatás minőségével nem volt elégedett, továbbá az intézményhez folyamatosan érkeztek a panaszbejelentések és az ellenőrző szervek elmarasztalásai, így a fenntartó engedélyét kérte ezen feladat saját munkavállalókkal történő ellátásához. A Fővárosi Közgyűlés az 1100-1101/2014. (06.30.) Főv. Kgy. határozata alapján a takarítási feladatokat saját munkavállalókkal végezheti az intézmény. A létszámkeret növelése, és az előirányzat átrendezése megtörtént.
Az üvegfelület tisztítását a M.D.S. Kft. látja el, a feladatellátás minőségével az intézmény elégedett. 
· A Gödöllői Idősek Otthona a takarítási szolgáltatást évek óta a Top Net Nívó Kft.-vel kötött szerződés alapján rendeli meg, míg a biztonsági- és portaszolgálatot 3 egyéni vállalkozó biztosítja. A szerződéseket évente kötik újra, a szolgáltatások megfelelő színvonalúak.
· A Gyulai Idősek Otthona takarítási feladatait 10 éve a SimiX-Clean Plusz Kft., az őrzés-védelmi feladatokat 5 éve a Körösök Marshalja Kft. látja el. Az intézmény mindkét szolgáltató esetében határozatlan idejű szerződésekkel rendelkezik, melyeket 5 évente változatlan tartalommal újra kötnek. A feladatok ellátása megfelelő.
·  A Polgárdi Idősek Otthona portaszolgálat és őrzés-védelmi feladatok ellátását végezteti külső szolgáltatóval. A feladat ellátása megfelelő. Az intézmény mosodájában nem lehet az ágyak matracait tisztítani, ezért szerződést kötöttek a Fejér Megyei Szent György Kórházzal, akik az eseti feladat elvégzését követően számláznak. Éves szerződéssel rendelkeznek, melyet újrakötnek.
· A Vámosmikola Idősek Otthona Visegrádi telephelyén 3 évig külső szolgáltatóval végeztette a mosatást, de minőségi kifogás miatt 2014. február 15-én a szerződés felmondásra került. Azóta a telephely intézmény textíliái is az intézmény központi mosodájába kerülnek. A Fővárosi Közgyűlés az 1102/2014. (06.30.) Főv. Kgy. határozatával engedélyezte az intézménynek a mosási feladatok saját munkavállalókkal történő ellátását.
A BMSZKI 3,2 milliárd Ft-os költségvetéssel rendelkezik, 19 telephelyén hajléktalan személyek ellátását biztosítja. Az intézmény 4 fő területen kötött szerződést intézmény-üzemeltetői feladatok ellátására. Az ingatlanüzemeltetés, karbantartás, hibaelhárítás, javítás, telephelyek ügyeleti és takarítási feladatait a BMSZKI által alapított Kft. látja el. Az intézmény mosodával nem rendelkezik, ezért az Alföldi Patyolat Kft.-vel kötött határozatlan idejű szerződés alapján kerül ellátásra ez a feladat. A fekvőbeteg krízis kórházban és a lábadozóban lévő ellátottak számára szintén külső szolgáltatóval, a Familiár Foods Kft. által biztosítják az élelmezést. A hajléktalan személyek állandó forgása, a nagy ügyfélforgalom miatt speciális problémát jelent az intézmény számára a vagyonvédelem, melyet szerződéssel lát el az Omega-Team Kft. (A BMSZKI Kft. a Fővárosi Közgyűlés által elfogadott alapító okirat szerint végzi tevékenységét).
Kérem a Tisztelt Fővárosi Közgyűlést, hogy az előterjesztést megtárgyalni és a határozati javaslatot elfogadni szíveskedjen.
Határozati javaslat
A Fővárosi Közgyűlés úgy dönt, hogy:

elfogadja a szociális intézményekben külső szolgáltatók által végzett 2014. évi tevékenységről szóló beszámolót az előterjesztésben foglaltak szerint.
határidő:	azonnal
felelős: 	Tarlós István főpolgármester



Budapest, 2015. április

